പാട്ടും കേട്ട് സ്കൂളില് പോകാം കൂട്ടുകാരെ ക്ഷണിച്ച് കെഎസ്ആര്ടിസി ഗ്രാമീണ ബസ് കൊട്ടാരക്കര: സ്കൂള് തുറക്കലില് നാടാകെ ഉണര്ന്നപ്പോള് കെഎസ്ആര്ടിസിയുടെ ഗ്രാമീണ സര്വീസിനും ഉല്സവ ലഹരി. ശിശു സൗഹൃദ അന്തരീക്ഷത്തില് ഇന്നലെ നിരത്തിലിറങ്ങിയ ബസ് ജനശ്രദ്ധയാകര്ഷിച്ചു. കെഎസ്ആര്ടിസിയുടെ കൊട്ടാരക്കര ആനക്കോട്ടൂര്പുത്തൂര് ബസാണ് ഇന്നലെ അതിലെ ജീവനക്കാര് അണിയിച്ചൊരുക്കി നിരത്തിലിറക്കിയത്. ബസിനകത്തും പുറത്തും വിവിധ വര്ണങ്ങളിലുള്ള ബലൂണുകളും റിബണുകളും കൊണ്ട് അലങ്കരിച്ചിരുന്നു.കൂടാതെ വിരസതയൊഴിവാക്കി ഉല്ലാസയാത്രക്കായി മ്യൂസിക് സിസ്റ്റവും ഒരുക്കിയിരുന്നു. ബസ് കണ്ടക്ടര് കെ.എസ്.സുധീറും ഡ്രൈവര് എ.ജെ.തങ്കച്ചനും സ്ഥിരം യാത്രക്കാരുടെ വാട്സ് ആപ് കൂട്ടായ്മയും ചേര്ന്നാണ് ഈ നൂതന ആശയത്തിന് തുടക്കം കുറിച്ചത്.പാട്ടുകേള്പ്പിക്കുന്നത് എഫ്.എം റേഡിയോ പ്രക്ഷേപണം ബ്ലൂടൂത്ത് കണക്ടിവിറ്റിയുള്ള സ്പീക്കറുകള് വഴിയാണ്. കുഗ്രാമങ്ങളായ ആനക്കോട്ടൂര്, പുല്ലാലാമല തുടങ്ങിയ പ്രദേശങ്ങളില് കൂടി സര്വീസ് നടത്തിയിരുന്ന ബസ് നഷ്ടത്തിലായതിനെ തുടര്ന്ന് ഒരു വര്ഷത്തിലധികമായി നിര്ത്തിവെച്ചിരിക്കുകയായിരുന്നു. നാലു സര്വീസുകളാണ് ഉണ്ടായിരുന്നത്. യാത്രാക്ലേശം രൂക്ഷമായതോടെ നാട്ടുകാരുടെ സമ്മര്ദത്തെ തുടര്ന്ന് അടുത്തിടെയാണ് സര്വീസ് പുന:രാരംഭിച്ചത്. ബസ് സര്വീസ് എങ്ങനെ ലാഭകരമാക്കാം എന്ന കണ്ടക്ടര് സുധീറിന്റെ ചിന്തകളില് നിന്നാണ് നൂതന ആശയങ്ങള് ഉടലെടുത്തത്. സ്ഥിരം യാത്രക്കാരുമായി ചങ്ങാത്തത്തിലായ കണ്ടക്ടര് അവരെയെല്ലാം ചേര്ത്ത് വാട്സ് ആപ് ഗ്രൂപ്പുണ്ടാക്കി. ഇതിലൂടെ ബസിന്റെ സമയക്രമങ്ങളും താമസിച്ചാല് അതിനുള്ള കാരണങ്ങളും പങ്കുവെച്ചു. തുടര്ന്നാണ് ഈ കൂട്ടായ്മയുടെ പങ്കാളിത്തത്തോടെ പാട്ടുകേള്പ്പിക്കാനും സംവിധാനമൊരുക്കിയത്. നഷ്ടത്തിലോടിയിരുന്ന ബസ് ഇപ്പോള് ലാഭത്തിലായിട്ടുണ്ട്. സ്കൂള് തുറപ്പിന് ബസ് അലങ്കരിച്ചിറക്കാനുള്ള ആശയവും യാത്രക്കാരുടെ കൂട്ടായ്മയില് നിന്നും ഉടലെടുത്തതാണ്. പാട്ടും കേട്ട് സ്കൂകൂളില് പോകാന് കുട്ടികളെയും രക്ഷകര്ത്താക്കളെയും ക്ഷണിക്കുകയാണ് വാട്സ് ആപ് കൂട്ടായ്മയും ബസ് ജീവനക്കാരും